C 164/118
HR
Službeni list Europske unije
19.4.2022.
Nevladina organizacija Prevent Waste kritizirala je strategiju „praznih kutija” proizvođača žitarica za doručak kao rasipnu i štetnu za okoliš zbog upotrebe više prirodnih resursa nego što je potrebno za učinkovitu proizvodnju i distribuciju tih proizvoda.
Proizvođači žitarica za doručak, organizirani u okviru svoje trgovinske organizacije, odgo­ vorili su na to tako da su pristali ograničiti prekomjernu ambalažu svojih proizvoda.
Zajednički su se dogovorili da će ograničiti višak na najviše 3 % kako bi osigurali da kutije za žitarice i dalje budu jednostavne za upotrebu te su objavili svoju odluku.
Proizvođači provode sporazum od početka godine i njime je obuhvaćeno 100 % tržišta.
Zbog toga su se troškovi ambalaže, koji čine 6 % veleprodajne cijene, smanjili za oko 10 %.
To je dovelo do smanjenja veleprodajne cijene žitarica za doručak za oko 0,5 % i smanjenja maloprodajne cijene za 0–0,5 %.
Analiza: konkurenti se slažu oko elementa koji utječe na cijenu proizvoda, i to čine na transparentan način, čime se svima omogućuje da prihvate taj pristup bez nametanja obveze da to učine.
Ne razmjenjuju se osjetljive informacije i lako je pratiti usklađenost s odlukom.
Osim toga, proizvođači žitarica i dalje mogu, ako to žele, dodatno smanjiti vlastitu ambalažu.
Nadalje, sporazum o ograničenju prekomjerne ambalaže ima vrlo mali učinak na cijenu žitarica za doručak, čak i učinak pada cijena, ne utječe na tržišno natjecanje između proizvođača žitarica u pogledu glavnih parametara cijene, kvalitete i inovacija te samo u vrlo ograničenoj mjeri utječe na tržišno natjecanje u području marketinga (s obzirom na naizgled ograničeni učinak strategije „prevelikih kutija”).
Sporazum stoga ispunjava uvjete pravila sigurne luke i zato nije obuhvaćen člankom 101. stavkom 1.
Sporazumom se zapravo poboljšava ishod za potrošače uklanjanjem skupih strategija prekomjerne ambalaže koje imaju mali utjecaj na tržišno natjecanje.
618.
Sporazum koji nema znatan učinak na tržišno natjecanje
2. primjer Situacija: nevladina organizacija Fair Tropical Fruits uspostavila je u suradnji s brojnim trgovcima voćem oznaku za tropsko voće kojim se pravedno trguje (oznaka „FTF”).
Kako bi upotrebljavali tu oznaku, poduzeća koja trguju tropskim voćem moraju jamčiti da voće potječe s poljoprivrednih gospodarstava na kojima se poštuju određeni minimalni uvjeti u pogledu sigurne upotrebe pesticida.
Ta poduzeća i dalje mogu trgovati voćem pod drugim oznakama.
Organizacija Fair Tropical Fruits uspostavila je sustav praćenja kojim se potvrđuje da su proizvodi koji se prodaju pod oznakom FTF u skladu s minimalnim uvjetima.
Uvjeti sudjelovanja te metodologija i rezultati sustava praćenja dostupni su na internetskim stranicama organizacije Fair Tropical Fruits.
Voće koje se prodaje pod oznakom FTF skuplje je od ostalog tropskog voća kojim se trguje.
Oznaka FTF uvedena je na razini EU-a, a niz velikih trgovaca upotrebljava tu oznaku i potpisali su sporazum o poštovanju minimalnih uvjeta oznake.
Oznaka je ubrzo postala popularna među određenim potrošačima.
Ovisno o vrsti tropskog voća i predmetnom zemljopisnom tržištu, tržišni udjeli voća koje se prodaje u EU-u pod tom oznakom sad se kreću u rasponu od 2,6 % za ananas do 14,7 % za mango.
Ostatak tržišta opskrbljuju isti trgovci koji posluju izvan okvira oznake i drugi trgovci koji nisu stranke sporazuma.
Analiza: zbog više cijene voća koje se prodaje pod oznakom FTF možda će biti potrebno ocijeniti učinke sporazuma.
Međutim, s obzirom na skromne tržišne udjele proizvoda obuhvaćenih sporazumom na raznim tržištima u EU-u, znatne tržišne udjele drugih oznaka i konvencionalnih proizvoda te tržišno natjecanje među njima, činjenicu da je sudjelovanje u oznaci FTF dobrovoljno i neisključivo te da dozvola za upotrebu oznake ovisi samo o poštovanju određenih minimalnih uvjeta sporazumi o uspostavi i licenciranju oznake vjerojatno neće proizvesti znatne negativne učinke.
Stoga se na sporazume ne primjenjuje članak 101. stavak 1.
Sporazumima se zapravo može proširiti izbor dostupan potrošačima tako što će im se omogućiti da prepoznaju proizvode koji imaju značajke „pravedne trgovine”.